
Kulcsszavak: Dél-szibériai bronzkori kultúrák archeogenetikai vizsgálata
Az uráli nyelvcsalád eredete továbbra is vitatott kérdés a nyelvészeti szakirodalomban.
Egy nemrégiben megjelent publikációban (Grünthal és mtsai., 2022) azonban – a
történettudomány, a nyelvészet és a régészet eszköztárát kombinálva – az uráli nyelvek
elterjedését a korai bronzkorban az Altáj vidékéről nyugat felé vándorló Seima-Turbino
kulturális horizonttal hozzák összefüggésbe.
A nyelvi adatok alapján az uráli ősnyelv a bronzkor végére gyorsan szétválhatott
alágaira, amit valószínűleg az okozott, hogy az egyes csoportok a vándorlás során elkülönültek
egymástól. Az Urál keleti előterét az ugor alágakhoz tartozó csoportok vehették birtokba, mivel
ezek nagy része ma is ott él. A kora bronzkori Seima-Turbino vándorlást követően a késő
bronzkorban ezen a területen az Irmen és Karasuk régészeti kultúrákat találjuk, majd a
vaskorban a Sargat és Gorokhovo kultúrákat. Feltételezhetően ezek mindegyike már valamilyen
ugor nyelven beszélhetett, és a honfoglaló magyarok őseit is ezek között kereshetjük. (Maróti
és mtsai., 2022)
Az Irmen és Karasuk kultúrák embertani leletanyagának archeogenetikai vizsgálata
lehetőséget nyújt ezek egymással, a vaskori Sargat-Gorokhovo kultúrákkal, valamint a
kutatócsoportunkban korábban elemzett korai honfoglalókkal való összehasonlítására. Ezáltal
pedig betekintést nyerhetünk az említett népességek genetikai kapcsolataiba, valamint az uráli
nyelvet beszélő csoportok közötti kapcsolati rendszerbe is.



